Szám: 1-1/2019. 2. sz. napirend pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2019. január 31-i rendes, nyilvános ülésére**

**Tárgy**: Fenntartói döntés a Zalaszentgróti Gazdasági Ellátó Szervezettel kapcsolatban

**Tisztelt Képviselő-testület!**

Zalaszentgrót Város Önkormányzat Képviselő-testülete 2013. évben döntött gazdasági ellátó szervezet létrehozásáról az önkormányzat által fenntartott Szociális és Gyermekjóléti Alapszolgáltatási Központ, Zalaszentgróti Napköziotthonos Óvoda és Egységes Óvoda Bölcsőde, Városi Könyvtár és Művelődési - Felnőttképzési Központ és a Zalaszentgrót Város Egészségügyi Központja bevonásával a gazdasági adminisztrációt, infrastruktúra-üzemeltetést és létesítmény gazdálkodást érintő feladatok ellátásra, valamint az oktatási intézmények működtetői feladatainak megoldására. A megalapított Zalaszentgróti Gazdasági ellátó Szervezet 2014. január 01-tól kezdte meg működését.

A GESZ működésében jelentős változást jelentett az oktatási intézmények működtetői feladatainak átadása 2017. január 01-től a Klebelsberg Intézményfenntartó Központ részére, melynek eredményeként az intézmény létszáma jelentősen lecsökkent, a 2014. január 01-i hatállyal engedélyezett 24 fő létszámból – fenti döntés okán – az intézmény a 2018. október 01-i engedélyezett létszáma 13 fő. Az engedélyezett létszám az alábbiak szerinti feladatokból tevődik össze:

GESZ vezető, Gazdasági vezető 1 fő

Gazdasági vezető helyettes: 1 fő

Pénzügyi-gazdasági részleg: 4 fő

Karbantartás 2 fő

Takarítás 4 fő

Informatikus: 1 fő

Változás hozott a GESZ életében továbbá, hogy Zalaszentgrót Város Önkormányzatának Képviselő-testülete által a 178/2013. (XII. 19.) számú határozattal 2014. január 01. napjától 2018. december 31. napjáig tartó időtartamra megválasztott GESZ vezető, Takács Tibor kérte a közalkalmazotti jogviszonyának és intézményvezetői megbízásának 2018. április 2-ával közös megegyezéssel történő megszüntetését, amely kérelmet Zalaszentgrót Város Önkormányzat Képviselő-testülete a 23/2018. (III.29.) számú határozatában elfogadott, valamint intézményvezetői és gazdasági vezetői státuszát összevonta 2018. április 3-i hatállyal, amely alapján Zalaszentgróti Gazdasági Ellátó Szervezet vezetését az intézmény jelenlegi gazdasági vezetője Kovács Szilvia látja el.

A fentiekből jól látható, hogy az intézmény jelenlegi tevékenységi köre jelentősen leszűkült a gazdálkodási feladatok ellátására és a korábbi önkormányzati intézmények működtetésének feladatai jelentős mértékben visszakerültek a Zalaszentgróti Közös Önkormányzati Hivatal műszaki osztályához. Az önkormányzati gazdálkodás terén kötelezően 2018. január 1-től központilag bevezetésre került az ASP integrált gazdálkodási szakrendszer. Ezen szakrendszerben történő gazdálkodás jelentős leterheltséget jelent a hivatal gazdasági feladatokat ellátó személyi állományra, amelyet tovább nehezít a számviteli rend és a kormányzati funkciók szerinti gazdálkodás folyamatos összhangjának biztosítása. A hivatali beszámolók részletesen tartalmazzák a hivatalban éves szinten megvalósított könyvelési tételek több százezres nagyságrendjét, amely munkateher gazdasági szervezet létszámával együtt történő kiegészítése javítana a jelenlegi - hivatali és intézményi egyenlőtlen - munka mennyiségén. A gazdálkodási folyamatok egységesítése és kiegyenlített ellátása érdekében mindenképpen indokolt megvizsgálni a jelenlegi külön intézményi struktúrában megvalósított gazdasági szervezet hivatali szervezetbe integrálásának költségvetési, pénzügyi és szervezeti hatását, meghatározva az integrálás előnyeit és hátrányait, kimutatva a pénzügyi következményeit, valamint meghatározva a munkajogi feltételeit. Figyelemmel kell továbbá lenni arra is, hogy a hatályos jogszabályi rendelkezések alapján, hogy amennyiben a költségvetési szerv éves átlagos statisztikai állományi létszáma a [100](https://www.optijus.hu/optijus/lawtext/1-A1100195.TV?tkertip=4&tsearch=100*&page_to=-1" \l "ws1) főt nem éri el, ott a gazdasági szervezet feladatait az önkormányzati hivatal vagyaz irányító szerv döntése alapján az irányító szerv irányítása alá tartozó, gazdasági szervezettel rendelkező más költségvetési szerv láthatja el.

A gazdasági ellátó szervezet jövőjét a részletesen összeállított szakmai anyag alapján indokolt meghatározni, melyhez szükséges igazítani az intézményvezetői megbízás pályázatának kiírását is.

A helyi önkormányzati költségvetési szerv esetén az államháztartásról szóló 2011. évi CXCV. törvény végrehajtásáról szóló 368/2011. ( XII.31.) Korm. rendelet (a továbbiakban. Ávr.). 1. melléklet II. pontjának 1. b) alpontja alapján az irányító szerv a képviselőtestület, az irányító szerv vezetője a polgármester. Az irányítás az államháztartásról szóló 2011. évi CXCIX. törvény (a továbbiakban: Áht.) 9.§ (1) bekezdésének c) és d) alpontjai bekezdése alapján jelenti a költségvetési szerv vezetőjének kinevezését, felmentése, vezetői megbízás adását, visszavonását, egyéb munkáltatói jogok gyakorlást; valamint a költségvetési szerv gazdasági vezetőjének kinevezését, felmentését, vagy megbízásának visszavonását, díjazásának megállapítását. A költségvetési szerv vezetője az Áht. 10.§ (1) bekezdése szerint felelős a közfeladatok jogszabályban, alapító okiratban, belső szabályzatban foglaltaknak megfelelő ellátásáért, valamint a jogszabályban előírt kötelezettségek teljesítéséért. A költségvetési szerv vezetője – a helyettesítés kivételével – más költségvetési szervnél nem lehet vezető.

A költségvetési szerv vezetője pályázat alapján nevezhető ki. A költségvetési szerv vezetője, mint közalkalmazott pályáztatásra vonatkozó követelményeket a közalkalmazottak jogállásáról szóló 1992. évi XXXIII. törvény (a a továbbiakban: Kjt.) határozza meg, amelynek rendelkezései alapján közalkalmazotti jogviszony az alábbiak szerint létesíthető: ( Kjt. 20.§-20/A.§)

* büntetlen előéletű; 18. életévét betöltött; magyar állampolgárságú személy;
* pályázat alapján létesíthető jogviszony, kinevezni csak olyan közalkalmazottat lehet, aki a pályázaton részt vett és a pályázati feltételeknek megfelel.
* a pályázati felhívás tartalmai elemeit, valamint annak közzétételére vonatkozó szabályokat a Kjt. 20/A.§ (3) és (4) bekezdése határozza meg, amelyek a következők:
  + pályázati felhívásban meg kell jelölni:
    - munkáltató és a betöltendő munkakör, vezetői beosztás megnevezését;
    - munkakörbe tartozó, illetve a vezetői beosztással járó lényeges feladatokat;
    - a pályázat elnyerésének valamennyi feltételét;
    - a pályázat részeként benyújtandó iratokat, igazolásokat;
    - a pályázat benyújtásának feltételeit, az elbírálás határidejét.
* a pályázati felhívást a kormányzati személyügyi igazgatási feladatokat ellátó szerv (KSZK) internetes oldalán kell közzétenni, továbbá az önkormányzat székhelyen, helyben szokásos módon. A határidők számítása a pályázati felhívás a KSZK honlapján való elsődleges közzétételtől kell számítani,
* a pályázathoz csatolni kell:
  + munkáltató vezetésére, fejlesztésére vonatkozó programot;
  + nyilatkozatot arról, hogy a személyes adatainak pályázati eljárással összefüggésben történő kezeléséhez hozzájárul-e?;
  + külön jogszabályban, vagy a pályázatban előírt további követelmények igazolására vonatkozó iratokat.

A költségvetési szerv gazdasági vezetőjének képesítési követelményeit az Ávr. 12.§ (1) bekezdése tartalmazza, amelyek az alábbiak:

* ***felsőoktatásban szerzett végzettség*** **és emellett**
* ***okleveles könyvvizsgálói vagy államháztartási mérlegképes könyvelői szakképesítéssel***, vagy ezzel egyenértékű szakképesítéssel, **vagy**
* ***mérlegképes könyvelői szakképesítéssel*** **és** a gazdasági vezetői, belső ellenőri, érvényesítői, pénzügyi ellenjegyzői, vagy a számvitelről szóló 2000. évi C. törvényben meghatározott feladatok ellátásában költségvetési szervnél ***legalább 5 éves igazolt szakmai gyakorlattal*** kell rendelkeznie.
* a gazdasági vezetőnek ***szerepelnie kell*** *a könyvviteli szolgáltatás végzésére jogosító engedéllyel rendelkezők* ***nyilvántartásában és rendelkezik a tevékenység ellátására jogosító engedéllyel.***

Költségvetési szerv vezetője csak felsőfokú iskolai végzettséggel rendelkező természetes személy lehet a Kjt. 23.§ -a alapján. A magasabb vezetői megbízás a Kjt. 23.§ (3) bekezdésében foglaltakra tekintettel legfeljebb 5 évig terjedő határozott időre szól.

A Pénzügyi és Ügyrendi Bizottság az előterjesztést a 2019. január 24-én tartott ülésén megtárgyalta és a /2019. (I. 24.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem a Tisztelt Képviselő-testületet az előterjesztés megtárgyalásával a határozati javaslatot fogadja el.

**Határozati javaslat:**

**1.** Zalaszentgrót Város Önkormányzatának Képviselő-testülete nyilvános pályázatot ír ki a 2019. április 01. napjától 2019. december 31. napjáig a Zalaszentgróti Gazdasági Ellátó Szervezet (Zalaszentgróti GESZ), mint költségvetési szerv vezetői feladatainak ellátására.

A Képviselő-testület a pályázatok véleményezésére – szakmai bizottságként – a Humán Ügyek Bizottságát kéri fel.

Zalaszentgrót Város Önkormányzatának Képviselő-testülete a nyilvános pályázat elbírálásáig az intézmény vezetését ellátó Kovács Szilviát 2019. január 24-től 2019. március 31-ig megbízza az intézmény vezetésével.

A képviselő-testület felhatalmazza Baracskai József polgármestert a vezetői megbízással kapcsolatos munkáltatói intézkedések megtételére, továbbá a képviselő-testület felkéri Dr. Simon Beáta jegyzőt, hogy tegye meg a szükséges intézkedéseket a Zalaszentgróti Gazdasági Ellátó Szervezet vezetői álláshelyére történő pályáztatással kapcsolatban.

Határidő: 2019. március 31.

Felelős: Baracskai József polgármester

Dr. Simon Beáta jegyző

**2.** Zalaszentgrót Város Önkormányzat Képviselő-testülete egyetért azzal, hogy a Zalaszentgróti Gazdasági Ellátó Szervezetre vonatkozóan készüljön részletes szakmai anyag az intézmény működéséről, pénzügyi-szakmai elemzéséről és az önkormányzati szinten jelentkező pénzügyi-gazdasági feladatok racionalizálásának lehetőségeiről, valamint az intézmény jövőbeni működési-működtetési lehetőségeiről.

Zalaszentgrót Város Önkormányzat Képviselő-testülete a részletes szakértői anyag alapján kíván döntést hozni a Zalaszentgróti Gazdasági Ellátó Szervezet jövőjével kapcsolatban.

Zalaszentgrót Város Önkormányzat Képviselő-testülete felkéri Baracskai József polgármestert, hogy gondoskodjon a szakértői anyag elkészítéséről.

Határidő: 2019. június 30.

Felelős: Baracskai József polgármester

Zalaszentgrót, 2019. január 15.

|  |  |
| --- | --- |
|  | **Baracskai József**  **polgármester** |

A határozati javaslat a törvényességi

követelményeknek megfelel.

|  |  |
| --- | --- |
|  | **Dr. Simon Beáta**  **jegyző** |